**НАЦРТ**

**ЗАКЉУЧАК**

**Радне подгрупе за анализу Кривичног законика**

Радна подгрупа за анализу Кривичног законика Републике Србије формирана је сагласно тачки 6 Споразума о сарадњи и мерама за подизање безбедности новинара закљученог дана 26.12.2016. године.

Сходно одлуци страна потписница, за чланове радне подгрупе одређени су:

1. Звездан Радојковић, представник Министарства унутрашњих послова (МУП),

2. Бранко Стаменковић, представник Републичког јавног тужилаштва (РЈТ)

3. Марија Вукасовић, представник НУНС-а,

4. Ненад Крајновић, представник УНС-а

5. Вељко Милић, представник НДНВ-а,

6. Круна Савовић, представник АНЕМ-а,

7. Раде Ђурић, представник АОМ-а,

8. Златко Чобовић, представник АМ,

9. Татјана Васиљевић-Вељковић, представник Републичког јавног тужилаштва (РЈТ).

Састанцима радне подгрупе присуствовао је и Мирослав Јанковић, представник Мисије ОЕБС-а у Србији.

Радна група за анализу Кривичног законика одржала је први састанак 01.11.218. године, којом приликом су дефинисане активности и задаци групе, правац рада и очекивани резултати.

Чланови подгрупе сагласили су се да су очекивани резултати рада:

1. Идентификација кривичних дела која се могу сматрати кривичним делима на штету новинара, у вези са вршењем њиховог посла;

2. Увођење овако идентификованих кривичних дела у интерне акте Министарства унутрашњих послова и Републичког јавног тужилаштва (обавезно упутство, смернице за поступање);

3. Иницијатива за измену и допуну Кривичног законика.

У складу са дефинисаним активностима, радна подгрупа је у периоду од 07.11. до 27.12.2018. године, на одржана три састанка, спровела анализу кривичних дела прописаних Кривичним закоником. На петом састанку, одржаном 31.01.2019. године, размотрена су сва кривична дела и правна питања у вези са којима су постојале извесне недоумице.

Читањем сваког појединачног члана Законика, утврђивањем радње извршења и пасивног субјекта, уз образлагање ставова, чланови радне подгрупе прелиминарно су као кривична дела која се могу извршити на штету новинара, у вези са пословима које обављају, идентификовали следећа:

***Глава XIII – кривична дела против живота и тела***

**- Убиство из чл. 113**;

**- Тешко убиство из чл. 114 ст. 1 тач. 1, 2, 3, 5, 11** уз напомену да је ставом **1 тачка 8** инкриминисано лишење живота лица које обавља послове од јавног значаја у вези са пословима које то лице обавља (чланом 112 КЗ прописано је да се послом од јавног значаја сматра обављање професије или дужности која има повећани ризик за безбедност лица које га обавља, а односи се на занимања која су од значаја за јавно информисање, здравље људи, образовање, јавни превоз, правну и стручну помоћ пред судским и другим државним органима);

**- Тешка телесна повреда из чл. 121 ст. 6** - инкриминисано наношење тешке телесне повреде или тешко нарушење здравља лица које обавља послове од јавног значаја;

**- Лака телесна повреда из чл. 122 ст. 2 -** кривично гоњење учинилаца кривичног дела из чл. 122 ст. 1 КЗ предузима се по приватној тужби;

**- Учествовање у тучи из чл. 123 КЗ,-**  уколико су учесници у тучи имали свест да је оштећени новинар;

- **Угрожавање опасним оруђем при тући или свађи из чл. 124 КЗ** - уколико су учесници у тучи или свађи имали свест да је оштећени новинар.

***Глава XIV – кривична дела против слобода и права човека и грађанина***

**- Противправно лишење слободе из чл. 132;**

**- Отмица из чл. 134;**

**- Принуда из чл. 135;**

**- Изнуђивање исказа из чл. 136;**

**- Злостављање и мучење из чл. 137;**

**- Угрожавање сигурности из чл. 138 ст. 3 -** инкриминисано угрожавање сигурности лица које обавља послове од јавног значаја у области информисања у вези са пословима које обавља;

**- Прогањање из чл. 138а;**

**- Нарушавање неповредивости стана из чл. 139 ст. 2;**

**- Противзаконито претресање из чл. 140;**

**- Повреда тајности писма и других пошиљки из чл. 142 ст. 3;**

**- Неовлашћено прислушкивање и снимање из чл. 143 ст. 3;**

**- Неовлашћено фотографисање из чл. 144 ст. 2;**

**- Неовлашћено објављивање и приказивање туђег списа, потрета и снимка из чл. 145 ст. 2;**

**- Неовлашћено прикупљање личних података из чл. 146 ст. 3;**

**- Повреда слободе говора и јавног иступања из чл. 148;**

**- Спречавање штампања и растурања штампаних ствари и емитовање програма из чл. 149 ст. 3;**

**- Спречавање јавног скупа из чл. 151 ст. 2;**

**- Спречавање политичког, синдикалног и другог удруживања и деловања из чл. 152 ст. 2;**

***- Глава XXV – кривична дела против опште сигурности људи и имовине***

**- Изазивање опште опасности из члана 278 КЗ;**

**- Неотклањање опасности из члана 285 КЗ** – уколико је осумњичени знао да је кривично дело из члана 278 КЗ извршено на штету новинара;

**- Тешка дела против опште сигурности из члана 288 КЗ.**

***- Глава XXX – кривична дела против правосуђа***

**- Помоћ учиниоцу после извршеног кривичног дела из члана 333 КЗ** – евентуално уколико је примарно кривично дело извршено на штету новинара;

**- Кршење забране утврђене мером безбедности из члана 340а КЗ** – уколико је мера безбедности Забрана приближавања и комуникације са оштећеним изречена окривљеном због извршеног кривичног дела на штету новинара, у вези са пословима које обавља.

***- Глава XXXI – кривична дела против јавног реда и мира***

**- Насилничко понашање из члана 344 КЗ;**

**- Насилничко понашање на спортској приредби или јавном скупу из члана 344а КЗ;**

**- Удруживање ради вршења кривичних дела из члана 346 КЗ** – ако је у вези са неким од кривичних дела којима се угрожава безбедност новинара;

**- Израђивање и набављање оружја и средстава намењених за извршење кривичног дела из члана 347 КЗ;**

**- Учествовање у групи која изврши кривично дело из члана 349 КЗ.**

***- Глава XXXIV – кривична дела против човечности и других добара заштићених међународним правом***

**-Употреба смртоносне направе из члана 391в КЗ;**

Идентификована кривична дела биће укључена у интерне акте Министарства унутрашњих послова и Републичког јавног тужилаштва (обавезно упутство, смернице за поступање).

У складу са спроведеном анализом биће предложено организовање обука у сарадњи Правосудне академије и Мисије ОЕБС и израђен наставни материјал за судије и тужиоце.

По окончању рада, договорено је да ће стране потписнице евентуалне образложене предлоге за измену и допуну Кривичног законика доставити накнадно.

У Београду,

Дана 01.02.2019. године

**Радна подгрупа**

**за анализу Кривичног законика**